**ZK/3-32/2023.**

**Határozat: 141-160**

**Rendelet: 20-25**

**Jegyzőkönyv**

**Zalakaros Város Önkormányzata   
Képviselő-testülete**

**2023. szeptember 26-án megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselő-testülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2023. szeptember 26-án** 10,51 órai kezdettel megtartott **nyílt** üléséről.

Jelen vannak:

Novák Ferenc polgármester

Czimondor Nándor alpolgármester

Czirákiné Pakulár Judit képviselő

Kötő Attila képviselő

Magyarné Kovács Judit képviselő

Vlasicsné Dörgönye Márta képviselő

Igazoltan távol:

Stégli János képviselő

Tanácskozási joggal jelen vannak:

Horváth Attila jegyző

Torma László aljegyző

Horváthné Juhász Barbara pénzügyi osztályvezető

Bognár Ottó Péter településüzemeltetési-, hatósági és közbiztonsági referens

Bálizs Andrej főépítész

Szijártóné Gorza Klára könyvvizsgáló

Berke László rendőrkapitány

Bodor Johanna igazgatási ügyintéző, jegyzőkönyv-vezető

Novák Ferenc: Köszöntöm a megjelenteket. Megállapítom, hogy az ülés határozatképes, mivel 6 képviselő-testületi tag az ülésen jelen van.

Jegyzőkönyv-hitelesítőknek javaslom Czimondor Nándor alpolgármestert és Magyarné Kovács Judit képviselőt.

Novák Ferenc: Kérem, szavazzunk a jegyzőkönyv-hitelesítők személyéről!

*A képviselő-testület 6 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.*

Novák Ferenc: Tájékoztatom a képviselő-testületet a kiküldött meghívó 30 napirendi pontjáról.

*[A polgármester a meghívó szerinti napirendeket felolvasta.]*

Nyílt ülés napirendjeként való felvételre, és 30/1. napirendként való megtárgyalásra javaslom az „Tájékoztató az Egészséges városok mozgalmának 35 éves évfordulója alkalmából” napirendi javaslatot.

Kérem, szavazzunk a 30/1. napirendi pont felvételére és tárgyalására vonatkozó ügyrendi javaslatról!

*A képviselő-testület 6 igen szavazattal, ellenszavazat és tartózkodás nélkül az ügyrendi javaslatot elfogadta.*

Kérem, szavazzunk a képviselő-testületi ülés napirendi pontjairól!

*A képviselő-testület 6 igen szavazattal, ellenszavazat és tartózkodás nélkül a napirendet az alábbiak szerint állapította meg:*

1. **Beszámoló a lejárt határidejű határozatok végrehajtásáról** Előterjesztő: Novák Ferenc polgármester
2. **Az önkormányzat 2023. évi költségvetéséről szóló önkormányzati rendelet módosítása**  
   Előterjesztő: Novák Ferenc polgármester
3. **Bursa Hungarica Felsőoktatási Önkormányzati Ösztöndíjpályázathoz csatlakozás, valamint a BURSA felsőoktatási ösztöndíj szabályzat módosítása**

Előterjesztő: Novák Ferenc polgármester

1. **Tájékoztató a Nagykanizsai Járási Hivatal működéséről, az eltelt időszak tapasztalatairól**Előterjesztő: Novák Ferenc polgármester
2. **Éves tűzvédelmi beszámoló**

Előterjesztő: Novák Ferenc polgármester

1. **Éves rendőrségi beszámoló a közbiztonság helyzetéről**

Előterjesztő: Novák Ferenc polgármester

1. **Kamerarendszer hatékonyabb működtetésével kapcsolatos aktuális feladatok és lehetőségek**

Előterjesztő: Novák Ferenc polgármester

1. **Zalakarosi Óvoda és Bölcsőde 2022/23-as nevelési évben végzett munkájáról beszámoló**Előterjesztő: Novák Ferenc polgármester
2. **Éves beszámoló a lakóhely környezeti állapotáról**, **parlagfű elleni védekezés helyi feladatairól beszámoló, a parlagfű elleni helyi védekezés 2024. évi program elfogadása**

Előterjesztő: Novák Ferenc polgármester

1. **Zalakaros Közbiztonságáért Közhasznú Közalapítvány Kuratórium elnökének és tagjainak, valamit a felügyelő bizottsági elnök és tagok megbízása**

Előterjesztő: Novák Ferenc polgármester

1. **Zalakaros Közbiztonságáért Közhasznú Közalapítvány beszámolója**

Előterjesztő: Novák Ferenc polgármester

1. **Tájékoztatás a fizető parkolás bevezetésével kapcsolatos közbeszerzésről, elvi egyeztetés a parkolási díj mértékéről és a kedvezményezettek és kedvezmények köréről, továbbá az elektromos autótöltők fenntartásának kérdéséről**

Előterjesztő: Novák Ferenc polgármester

1. **A rendezési terv módosítása a Kilátó utca szabályozása, továbbá az üdülő övezet funkcióbővítése miatt (Gyógyfürdő tér 6/c. szám alá tervezett idősek otthona), valamint a Pavilonsorhoz kapcsolódó Vt-3 jelű övezet bővítése és a Gyógyfürdő téren a MenDan Hotel Kft. által megvásárolni kívánt területek rendezése**

Előterjesztő: Novák Ferenc polgármester

1. **Zalakaros Város Német Nemzetiségi Önkormányzatának javaslata a Zalakarosi Óvoda, Bölcsőde, Közösségi Ház és Könyvtár átnevezéséről, továbbá javaslat Dr. Pfeifer János szellemi hagyatékának önkormányzati gondozásáról**

Előterjesztő: Novák Ferenc polgármester

1. **A települési támogatásokról és a személyes gondoskodást nyújtó ellátásokról szóló 7/2021. (VI. 7.) önkormányzati rendelet módosítása**

Előterjesztő: Novák Ferenc polgármester

1. **Szociális célú tűzifa juttatásról szóló önkormányzati rendelet megalkotása**Előterjesztő: Novák Ferenc polgármester
2. **A helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet módosítása a kaszálásra kötelezhetők körének pontosítása miatt**Előterjesztő: Novák Ferenc polgármester
3. **Lakossági kérelem sebességcsökkentő küszöb (fekvőrendőr) kihelyezése iránt a Pipacs utcában**

Előterjesztő: Novák Ferenc polgármester

1. **A lakások bérletéről szóló 10/2006. (IV.21.) önkormányzati rendelet módosítása a fogorvosi helyettesítés miatt**Előterjesztő: Novák Ferenc polgármester
2. **Az egészségügyi alapellátási körzetek megállapításáról szóló 18/2016. (IX.16.) önkormányzati rendelet módosítása**

Előterjesztő: Novák Ferenc polgármester

1. **Téli igazgatási szünet elrendelése**Előterjesztő: Novák Ferenc polgármester
2. **Döntés a Zalakaros Hegyalja utca 115. szám alatti lakótelek értékesítésére érkezett ajánlatról**Előterjesztő: Novák Ferenc polgármester
3. **Tájékoztatás a Szőlő utca felújítására benyújtott tervekről és költségbecslésekről (TOP PLUSZ-1.2.3-21-ZA1-2022-00013)**Előterjesztő: Novák Ferenc polgármester
4. **Zalakarosi Fürdő Zrt. kérelme a megvásárolt klíma önkormányzati költségviselése érdekében**Előterjesztő: Novák Ferenc polgármester
5. **A közösségi együttélés alapvető szabályairól és ezek elmulasztásának jogkövetkezményeiről szóló 26/2013. (IX.13.) önkormányzati rendelet módosítása a közigazgatási bírság felülvizsgálata miatt**

Előterjesztő: Novák Ferenc polgármester

1. **Termáltó fa szerkezetű ívhíd főtartóinak megerősítésére beérkezett ajánlatok elbírálása**Előterjesztő: Novák Ferenc polgármester

ZÁRT napirend:

1. **Pusné Bakonyi Mária (8749 Zalakaros, Panoráma út 39.) fellebbezése kaszálás elmulasztása miatt kiszabott közigazgatási bírság miatt**Előterjesztő: Novák Ferenc polgármester

ZÁRT napirend:

1. a) **Bajczi Márton (1016 Budapest, Szirtes út 15/B. I/3.) és Bajczi Zoltán (1016 Budapest, Szirtes út 15/B. fszt.1.) fellebbezése kaszálás elmulasztása miatt kiszabott közigazgatási bírságot módosító rendelkezésekkel szemben** b) **Bajczi Jánosné (1016 Budapest, Szirtes út 15/B. fszt.1.) fellebbezése kaszálásra kötelezés miatt**Előterjesztő: Novák Ferenc polgármester

ZÁRT napirend:

1. **Szládovics Tibor Ottó (2145 Kerepes, Kodály Zoltán utca 24.) fellebbezése kaszálás elmulasztása miatt kiszabott közigazgatási bírság miatt**

Előterjesztő: Novák Ferenc polgármester

1. **Egyebek**

**30/1. Tájékoztató az Egészséges városok mozgalmának 35 éves évfordulója alkalmából**Előterjesztő: Novák Ferenc polgármester

Novák Ferenc: A képviselő-testület az elfogadott napirendben szereplő

27. számú: Pusné Bakonyi Mária (8749 Zalakaros, Panoráma út 39.) fellebbezése kaszálás elmulasztása miatt kiszabott közigazgatási bírság miatt,

28. számú:

a) Bajczi Márton (1016 Budapest, Szirtes út 15/B. I/3.) és Bajczi Zoltán (1016 Budapest, Szirtes út 15/B. fszt.1.) fellebbezése kaszálás elmulasztása miatt kiszabott közigazgatási bírságot módosító rendelkezésekkel szemben, továbbá

b) Bajczi Jánosné (1016 Budapest, Szirtes út 15/B. fszt.1.) fellebbezése kaszálásra kötelezés miatt,

29. számú: Szládovics Tibor Ottó (2145 Kerepes, Kodály Zoltán utca 24.) fellebbezésetárgyú napirendek kapcsán zárt ülést tart a Magyarország helyi önkormányzatairól szóló 2011. évi CLXXXIX. törvény 46. § (2) bekezdés *a)* pontja alapján.

Továbbá javaslom, hogy az ülésen az 1. számú a Beszámoló a lejárt határidejű határozatok végrehajtásáról című napirend megtárgyalása után a 6. számú az Éves rendőrségi beszámoló a közbiztonság helyzetéről című napirendi pontot tárgyalja meg a képviselő-testület, arra tekintettel, hogy Berke László rendőrkapitány úr személyesen megtisztelte ülésünket. Ezt követően a meghívó szerinti sorrendben tárgyalnánk a napirendeket. Kérem, szavazzunk az ügyrendi javaslatról!

*A képviselő-testület 6 igen szavazattal, ellenszavazat és tartózkodás nélkül az ügyrendi javaslatot elfogadta.*

**A napirend tárgyalása:**

1. **Beszámoló a lejárt határidejű határozatok végrehajtásáról**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Novák Ferenc: Mivel kérdés, hozzászólás nem volt a beszámoló kapcsán, így szavazásra teszem fel a beszámolót.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 141/2023. (IX.26.) számú határozata:**

**Zalakaros Város Önkormányzat Képviselő-testülete a lejárt határidejű határozatok végrehajtásáról szóló jelentést, valamint a polgármesteri beszámolót elfogadja.**

**6. Éves rendőrségi beszámoló a közbiztonság helyzetéről**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Üdvözlöm a kapitány urat, és gratulálok az elmúlt évben végzett munkájukhoz.

Berke László: Tisztelettel köszöntök mindenkit a Nagykanizsai Rendőrkapitányság Zalakarosi Rendőrőrse nevében. Köszönöm a kiemelkedő és jó együttműködést, reméljük, hogy ez a jövőben is megmarad.

A beszámolóhoz egy további gondolatot fűznék: területünkön 10-15 %-os az emelkedés a bűncselekmények számában. Zalakaros kivétel, ugyanez a szám negatív előjelű. Az őrs teljes létszámmal működik, kollégáim igyekeznek a közterületek fokozottabb ellenőrzésével a közrendet, közbiztonságot fenntartani. Bízom benne, hogy a békés, csendes, nyugodt, vendégszerető környezetet sikerül megtartani. Nyáron bűnmegelőzési tábor működött a fürdőn – folyamatos szolgálattal –, nem vált ismertté bűncselekmény.

Ami ezt a nagyon jó és békés állapotot erősíteni tudja, az a kamerarendszer. Nagykanizsa a kamerarendszer fejlesztésére nagyobb összeget fordít, így ott közel 170 darab kamera lesz. Szeretném javasolni a képviselő-testületnek, hogy Zalakarosban is döntsenek egy korszerű kamerarendszer fejlesztéséről vagy annak kezdeményezéséről, amely a bűnmegelőzést és az ide érkezők biztonságérzetét, továbbá a mi munkánkat nagyban segítené.

Novák Ferenc: Köszönöm a kiváló munkájukat, nyilván anyagi lehetőségeinkhez képest továbbra is támogatni fogjuk a rendőrséget. A körzeti megbízott munkájával meg vagyok elégedve.

Hatékony kamerarendszer működtetése szükséges. Jelenleg 13 kamera van, ezt modernizálni, korszerűsíteni szükséges. A legfontosabb a vendég turisták biztonságérzete. Sajnos megjelent településünkön a vandalizmus, ezt a folyamatot mindenképpen meg kell akadályozni. Ennek eszköze a korszerű kamerarendszer.

Czimondor Nándor: Van-e olyan rangsor, hogy melyik a legbiztonságosabb város az országban?

Berke László: A megyei jogú városokat mérik, a kisebb városokat nem, de biztos vagyok abban, hogy Zalakaros a Top 2-ben benne van, meg fogom keresni ezt a statisztikát.

Novák Ferenc: Azt nyilatkozták valahol, hogy a legbiztonságosabb kisváros vagyunk az országban, ezért megdicsérem a rendőrőrsöt.

Berke László: Van egy bűncselekmény típus, amely különösen magas számot mutat: az internetes csalások száma. Soha ne adjunk meg banki ügyintézéshez szükséges adatokat! Akik ezeket jóhiszeműen megadják, gyorsan büntetőjogi sértetté tudnak válni. Akár 5-25 millió forintos megtakarításokat is elvesznek a tulajdonostól, és nagyon nehéz felderíteni. Ez vonatkozik az internetes vásárlásokra is. Mindig utána kell nézni a kereskedőnek, ajánlott utánvéttel rendelni. Ne töltsünk le mindenféle banki ügyintézéssel kapcsolatos programokat! Sajnos zalakarosi állampolgárok is váltak már sértettekké.

Novák Ferenc: Kérem, szavazzunk az előterjesztés szerinti határozati javaslat elfogadásáról!

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 142/2023. (IX.26.) számú határozata:**

**1./ Zalakaros Város Önkormányzat Képviselő-testülete a közbiztonság helyzetéről szóló beszámolót tudomásul veszi, elfogadja.**

**2./ Zalakaros Város Önkormányzat Képviselő-testülete felhatalmazza a polgármestert, hogy a képviselő-testület döntéséről tájékoztassa a nagykanizsai rendőrkapitányt, illetve a zalakarosi rendőrőrs vezetőjét.**

Határidő: 2023. október 15.

Felelős: Novák Ferenc polgármester

*[Berke László r. alezredes 11,11 órakor távozott az ülésteremből.]*

1. **Az önkormányzat 2023. évi költségvetéséről szóló önkormányzat rendelet  
    módosítása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Hozzáteszem, hogy az általános tartalékunk jelenleg 43 millió forint, aminek ugyan sok-sok helye lenne, de azért ez is valami.

Novák Ferenc: Kérem, szavazzunk a rendelet módosítására vonatkozó javaslatról!

*A képviselő-testület 6 igen szavazattal, ellenszavazat és tartózkodás nélkül az alábbi rendeletet fogadta el:*

**Zalakaros Város Önkormányzata Képviselő-testülete megalkotja a 20/2023. (IX.26.) önkormányzati rendeletét a 2023. évi költségvetésről szóló 1/2023. (II.9.) önkormányzati rendelet módosításáról.**

*[A rendelet hiteles szövege a jegyzőkönyv melléklete.]*

1. **Bursa Hungarica Felsőoktatási Önkormányzati Ösztöndíjpályázathoz**

**csatlakozás, valamint a BURSA felsőoktatási ösztöndíj szabályzat  
 módosítása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Egyetértek a bizottsággal. Szavazásra teszem fel a képviselő-testületi előterjesztés szerinti határozati javaslatot.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 143/2023. (IX.26.) számú határozata:**

**I.**

**1./ Zalakaros Város Önkormányzat Képviselő-testülete a jogszabályoknak megfelelően kifejezett és visszavonhatatlan döntést hoz arról, hogy az önkormányzat csatlakozni kíván a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2024. évi pályázati fordulójához.**

**2./Az önkormányzat a felsőoktatási hallgatók számára, valamint a felsőoktatási tanulmányokat kezdő fiatalok részére kiírandó Bursa Hungarica Felsőoktatási Önkormányzati Ösztöndíjrendszer 2024. évi pályázati fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és a települési önkormányzat által nyújtott támogatás összegének továbbítása során maradéktalanul az Általános Szerződési Feltételekben foglaltaknak megfelelően jár el.**

**3./ Az önkormányzat kötelezettséget vállal arra, hogy a Bursa Hungarica Felsőoktatási Önkormányzati Ösztöndíjrendszer 2024. évi fordulója keretében a beérkezett pályázatokat és a pályázatokról hozott döntését a** [**https://bursa.emet.hu/onk/tonkbelep.aspx**](https://bursa.emet.hu/onk/tonkbelep.aspx) **internet címen elérhető EPER-Bursa rendszerben rögzíti.**

**4./ Az önkormányzat nyilatkozik arról, hogy az EPER-Bursa rendszerben általa meghatározott és a pályázóktól bekért, a szociális körülmények igazolására fontosnak tartott nyilatkozatok és mellékletek nem állnak ellentétben a pályázati kiírás feltételeivel.**

Határidő: 2023. szeptember 29.

Felelős: Novák Ferenc polgármester

**II.**

**1./ Zalakaros Város Önkormányzat Képviselő-testülete a Bursa Hungarica Felsőoktatási Önkormányzati Ösztöndíjpályázatokkal kapcsolatos eljárás lefolytatásának rendjéről szóló szabályzatát (továbbiakban: Szabályzat) az alábbiak szerint módosítja:**

**- A Szabályzat 3./ pontjában a „az öregségi nyugdíj mindenkori legkisebb” szövegrész helyébe a „a szociális vetítési alap” szövegrész lép.**

**2./ A Szabályzat módosítása 2023. október 1. napján lép hatályba.**

Határidő: 2023. szeptember 29.  
Felelős: Novák Ferenc polgármester

1. **Tájékoztató a Nagykanizsai Járási Hivatal működéséről, az eltelt időszak  
    tapasztalatairól**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: A járáshivatal-vezető asszony is meghívást kapott az ülésre, de jelezte, hogy nem tud részt venni. Javaslom a tájékoztató elfogadását! Kérem, szavazzunk az előterjesztés szerinti határozati javaslatról!

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 144/2023. (IX.26.) számú határozata:**

**1./ Zalakaros Város Önkormányzat Képviselő-testülete a Zala Vármegyei Kormányhivatal Nagykanizsai Járási Hivatalának tájékoztatását elfogadja.**

**2./ Zalakaros Város Önkormányzat Képviselő-testülete felhatalmazza a polgármestert, hogy a képviselő-testület döntéséről tájékoztassa a Nagykanizsai Járási Hivatal vezetőjét.**

Határidő: 2023. október 15.

Felelős: Novák Ferenc polgármester

1. **Éves tűzvédelmi beszámoló**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Szavazásra teszem fel a képviselő-testületi előterjesztés szerinti határozati javaslatot.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 145/2023. (IX.26.) számú határozata:**

**1./ Zalakaros Város Önkormányzat Képviselő-testülete a Nagykanizsai Hivatásos Tűzoltóság 2022. évi tevékenységéről szóló beszámolót tudomásul veszi, elfogadja.**

**2./ Zalakaros Város Önkormányzat Képviselő-testülete felhatalmazza a polgármestert, hogy a képviselő-testület döntéséről tájékoztassa a Nagykanizsai Hivatásos Tűzoltóság Tűzoltóparancsnokát.**

Határidő: 2023. október 15.  
Felelős: Novák Ferenc polgármester

1. **Kamerarendszer hatékonyabb működtetésével kapcsolatos aktuális**

**feladatok és lehetősége**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Ha jól tudom, az egyeztetés megtörtént.

Novák Ferenc: Igen, megtörtént, szóban említették, hogy jelentős kedvezményt adnak.

Kötő Attila: Javaslatom: fontos tisztázni, hogy milyen feltételei vannak az optikai hálózatra történő rácsatlakozásnak. Meglepődtem a statisztikai számokon. Büntetőjogi értelemben érintetlen sziget maradhatnánk, de ezért tenni kell. Áldozni kell rá. Menjünk elébe a dolgoknak! Zalakaroson nagyon sok támadható vagyon koncentrálódik. A kamera az egyetlen megoldás, és ez sajnos pénzbe kerül.

Novák Ferenc: Egyetértek. A novemberi ülésre tudnám behozni az anyagot a fejlesztésre vonatkozóan.

Csöntepusztai településrészünkön több, mint 400 ezer forintba került a szemét elszállítása. Amikor vadkamerát helyeztünk el ott, nem rakták le a szemetet.

Kérem, szavazzunk az alábbi határozati javaslatról:

Zalakaros Város Önkormányzat Képviselő-testülete

1. egyetért a meglévő, mikrohullámú frekvenciás rendszer fix optikai hálózatra történő átépítésével.
2. Felhatalmazza a polgármestert, hogy az átállás megvalósítása érdekében, valamint 2 db új csatlakozási pont kiépítésére (Termál utca – Gyógyfürdő tér kereszteződés, Buszpályaudvar) ajánlattételi felhívást tegyen közzé, legalább 5 lehetséges ajánlattevő részére, azzal, hogy az ajánlatnak az üzemeltetési és karbantartási költségeket (legalább 3 évre) is tartalmaznia kell, azzal, hogy egyeztetést kell folytatni a Gelka-Hírtech Kft-vel, hogy milyen feltételei vannak az optikai hálózatra történő rácsatlakozásnak, és ez a kiírásban is jelenjen meg.
3. Felkéri a polgármestert, hogy a beérkezett ajánlatokat terjessze a Képviselő-testület elé.
4. Felkéri a polgármestert, hogy az optikai kábel üzemeltetési költségének csökkentése érdekében egyeztessen a Gelka-Hírtech Kft-vel.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 146/2023. (IX.26.) számú határozata:**

**Zalakaros Város Önkormányzat Képviselő-testülete**

1. **egyetért a meglévő, mikrohullámú frekvenciás rendszer fix optikai hálózatra történő átépítésével.**
2. **Felhatalmazza a polgármestert, hogy az átállás megvalósítása érdekében, valamint 2 db új csatlakozási pont kiépítésére (Termál utca – Gyógyfürdő tér kereszteződés, Buszpályaudvar) ajánlattételi felhívást tegyen közzé, legalább 5 lehetséges ajánlattevő részére, azzal, hogy az ajánlatnak az üzemeltetési és karbantartási költségeket (legalább 3 évre) is tartalmaznia kell, azzal, hogy egyeztetést kell folytatni a Gelka-Hírtech Kft-vel, hogy milyen feltételei vannak az optikai hálózatra történő rácsatlakozásnak, és ez a kiírásban is jelenjen meg.**
3. **Felkéri a polgármestert, hogy a beérkezett ajánlatokat terjessze a Képviselő-testület elé.**
4. **Felkéri a polgármestert, hogy az optikai kábel üzemeltetési költségének csökkentése érdekében egyeztessen a Gelka-Hírtech Kft-vel.**

Határidő: 2. pont: 2023. szeptember 30.

3. pont: 2023. november 30.

4. pont: 2023. október 10.

Felelős: Novák Ferenc polgármester

1. **Zalakarosi Óvoda és Bölcsőde 2022/23-as nevelési évben végzett munkájáról beszámoló**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Nagyon színvonalas anyag készült, ezt jeleztem a vezető felé is.

Kérem, szavazzunk az előterjesztés szerinti határozati javaslatról!

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 147/2023. (IX.26.) számú határozata:**

**Zalakaros Város Önkormányzat Képviselő-testülete a Zalakarosi Óvoda és Bölcsőde 2022/2023-as nevelési évben végzett munkájáról szóló beszámolót elfogadja.**

**Felhatalmazza a polgármestert, hogy a képviselő-testület döntéséről tájékoztassa az intézmény vezetőjét.**

Határidő: 2023. október 15.

Felelős: Novák Ferenc polgármester

1. **Éves beszámoló a lakóhely környezeti állapotáról, a parlagfű elleni védekezés 2024. évi programjának elfogadása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Czimondor Nándor: Javasolnám 1 fő közterület-felügyelő alkalmazását.

Novák Ferenc: A 2019-es önkormányzati választás után a képviselő-testület döntött 1 fő közterület-felügyelő alkalmazására, csak közben jött a covid járvány, és a pénzügyi finanszírozásra nem volt lehetséges. Sokszor kevés az a létszám, amely jelenleg rendelkezésünkre áll, ezért a következő soros ülésre elkészítek egy anyagot a közterület-felügyelő vonatkozásában.

Kérem, szavazzunk az alábbi határozati javaslatról:

**I.**

Zalakaros Város Önkormányzat Képviselő-testülete

1. Zalakaros város környezeti állapotáról készült tájékoztatást elfogadja.
2. Felkéri a Polgármestert, hogy a lakóhely környezeti állapotáról a lakosságot a 2024. februári Lakossági Fórumon tájékoztassa.
3. Tudomásul veszi a parlagfű elleni védekezés 2023. évi programjáról szóló tájékoztatást.
4. Elfogadja a parlagfű elleni védekezés 2024. évi feladatairól szóló munkatervet és elrendeli annak ütemterv szerinti végrehajtását.
5. Felkéri a Hivatalt, hogy a feladatok előkészületeiről és a program végrehajtásáról tájékoztassa a Képviselő-testületet.

**II.**

Zalakaros Város Önkormányzat Képviselő-testülete

1. felkéri a Karos-Park Kft-t, hogy a közterületre belógó ágak nyírását – amennyiben az ingatlantulajdonos a kötelezések ellenére sem tesz eleget kötelezettségének – végezze el, a mulasztó ingatlantulajdonos költségére, ehhez a Karos-Park állapítson meg díjat;
2. felkéri a Karos-Park Kft-t, hogy a közterületen lévő fasorok fahiányainak pótlására készítsen felmérést;
3. felkéri a polgármestert, hogy a következő munkaterv szerinti ülésre készüljön javaslat a Képviselő-testület számára a közterület-felügyeleti feladatok ellátásának biztosítására.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 148/2023. (IX.26.) számú határozata:**

**I.**

**Zalakaros Város Önkormányzat Képviselő-testülete**

1. **Zalakaros város környezeti állapotáról készült tájékoztatást elfogadja.**
2. **Felkéri a Polgármestert, hogy a lakóhely környezeti állapotáról a lakosságot a 2024. februári Lakossági Fórumon tájékoztassa.**
3. **Tudomásul veszi a parlagfű elleni védekezés 2023. évi programjáról szóló tájékoztatást.**
4. **Elfogadja a parlagfű elleni védekezés 2024. évi feladatairól szóló munkatervet és elrendeli annak ütemterv szerinti végrehajtását.**
5. **Felkéri a Hivatalt, hogy a feladatok előkészületeiről és a program végrehajtásáról tájékoztassa a Képviselő-testületet.**

Határidő: folyamatos, illetve

2. pont esetében: 2024. február

5. pont esetében: 2024. október

Felelős: Novák Ferenc polgármester

**II.**

**Zalakaros Város Önkormányzat Képviselő-testülete**

1. **felkéri a Karos-Park Kft-t, hogy a közterületre belógó ágak nyírását – amennyiben az ingatlantulajdonos a kötelezések ellenére sem tesz eleget kötelezettségének – végezze el, a mulasztó ingatlantulajdonos költségére, ehhez a Karos-Park állapítson meg díjat;**
2. **felkéri a Karos-Park Kft-t, hogy a közterületen lévő fasorok fahiányainak pótlására készítsen felmérést;**
3. **felkéri a polgármestert, hogy a következő munkaterv szerinti ülésre készüljön javaslat a Képviselő-testület számára a közterület-felügyeleti feladatok ellátásának biztosítására.**

Határidő: 1.) pont esetében: folyamatos – a belógó ágak nyírása

2023. november 7. – a díjak megállapítása

2024. április 15. – tájékoztatás az elvégzett munkákról

2.) pont esetében: 2023. november 7.

3.) pont esetében: 2023. november 7.

Felelős: Novák Ferenc polgármester

1. **Zalakaros Közbiztonságáért Közhasznú Közalapítvány Kuratórium elnökének és tagjainak, valamint a felügyelő bizottsági elnök és tagok megbízása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: November hónapban jár le a mandátumuk az alapítvány kuratóriumi tagjainak, mivel 1 fő nem vállalta a felügyelő bizottsági tagságot, a bizottsági határozatnak megfelelően jelöltem új személyt.

Kérem, szavazzunk az alábbi határozati javaslatról:

1. Zalakaros Város Önkormányzata, mint alapító a „Zalakaros Közbiztonságáért” Közalapítvány Kuratóriumának

elnökévé választja 2023. november 22. napjától – 2027. november 22. napjáig terjedő időre: Kovács Zoltánt (8749 Zalakaros, Szőlő utca 5.),

kuratóriumi tagnak választja 2023. november 22. napjától – 2027. november 22. napjáig terjedő időre:

Lendvai Miklóst (8749 Zalakaros, Zrínyi utca 5.),

Lidvin Sándor Endrét (8749 Zalakaros, Hegyalja utca 58.),

Horváth Józsefet (8749 Zalakaros, Petőfi utca 35.).

1. Zalakaros Város Önkormányzata, mint alapító a „Zalakaros Közbiztonságáért” Közalapítvány Felügyelő Bizottság

elnökének választja 2023. december 13. napjától – 2027. december 13. napjáig terjedő időre: Csordás Józsefet (8749 Zalakaros, Kossuth utca 7.),

tagjának választja 2023. december 13. napjától – 2027. december 13. napjáig terjedő időre: Ujsághy Györgyi Ilonát (8749 Zalakaros, Rákóczi út 4/B.),

Mándliné Nagy Erikát (8749 Zalakaros, Kossuth út 13.)

1. Zalakaros Város Önkormányzata, mint alapító az 1. pontban megjelölt módosításokat átvezeti a „Zalakaros Közbiztonságáért” Közalapítvány alapító okiratának 8.2.2. és 11.3. pontjában, és elfogadja a „Zalakaros Közbiztonságáért” Közalapítvány alapító okiratának a fenti módosításokkal egységes szerkezetbe foglalt szövegét.
2. Felhatalmazza a polgármestert, hogy a közalapítvány nyilvántartott adataiban, valamint az alapító okiratban bekövetkezett változás átvezetése érdekében – a Csetneki Ügyvédi Iroda közreműködésével – a szükséges intézkedéseket megtegye (az okirat e határozat szerinti megszövegezése, egységes szerkezetbe foglalása, ügyvédi ellenjegyeztetése, cégbírósági benyújtása stb.), és a közalapítvány alapító okiratát az alapító nevében aláírja.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 149/2023. (IX.26.) számú határozata:**

1. **Zalakaros Város Önkormányzata, mint alapító a „Zalakaros Közbiztonságáért” Közalapítvány Kuratóriumának**

**elnökévé választja 2023. november 22. napjától – 2027. november 22. napjáig terjedő időre: Kovács Zoltánt (8749 Zalakaros, Szőlő utca 5.),**

**kuratóriumi tagnak választja 2023. november 22. napjától – 2027. november 22. napjáig terjedő időre:**

**Lendvai Miklóst (8749 Zalakaros, Zrínyi utca 5.),**

**Lidvin Sándor Endrét (8749 Zalakaros, Hegyalja utca 58.),**

**Horváth Józsefet (8749 Zalakaros, Petőfi utca 35.).**

1. **Zalakaros Város Önkormányzata, mint alapító a „Zalakaros Közbiztonságáért” Közalapítvány Felügyelő Bizottság**

**elnökének választja 2023. december 13. napjától – 2027. december 13. napjáig terjedő időre: Csordás Józsefet (8749 Zalakaros, Kossuth utca 7.),**

**tagjának választja 2023. december 13. napjától – 2027. december 13. napjáig terjedő időre: Ujsághy Györgyi Ilonát (8749 Zalakaros, Rákóczi út 4/B.),**

**Mándliné Nagy Erikát (8749 Zalakaros, Kossuth út 13.)**

1. **Zalakaros Város Önkormányzata, mint alapító az 1. pontban megjelölt módosításokat átvezeti a „Zalakaros Közbiztonságáért” Közalapítvány alapító okiratának 8.2.2. és 11.3. pontjában, és elfogadja a „Zalakaros Közbiztonságáért” Közalapítvány alapító okiratának a fenti módosításokkal egységes szerkezetbe foglalt szövegét.**
2. **Felhatalmazza a polgármestert, hogy a közalapítvány nyilvántartott adataiban, valamint az alapító okiratban bekövetkezett változás átvezetése érdekében – a Csetneki Ügyvédi Iroda közreműködésével – a szükséges intézkedéseket megtegye (az okirat e határozat szerinti megszövegezése, egységes szerkezetbe foglalása, ügyvédi ellenjegyeztetése, cégbírósági benyújtása stb.), és a közalapítvány alapító okiratát az alapító nevében aláírja.**

Határidő: 2023. október 15.

Felelős: Novák Ferenc polgármester

1. **Zalakaros Közbiztonságáért Közhasznú Közalapítvány beszámolója**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: A beszámoló elfogadását javaslom, szavazásra teszem fel a képviselő-testületi előterjesztés szerinti határozati javaslatot.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 150/2023. (IX.26.) számú határozata:**

1. **Zalakaros Város Önkormányzat Képviselő-testülete a Zalakaros Közbiztonságáért Közhasznú Közalapítvány beszámolóját tudomásul veszi.**
2. **Zalakaros Város Önkormányzat Képviselő-testülete felhatalmazza a polgármestert, hogy a képviselő-testület döntéséről tájékoztassa a Kuratórium elnökét.**

Határidő: 2023. október 15.

Felelős: Novák Ferenc polgármester

1. **Tájékoztatás a fizető parkolás bevezetésével kapcsolatos közbeszerzés-  
    ről, elvi egyeztetés a parkolási díj mértékéről és a kedvezményezettek és**

**kedvezmények köréről, továbbá az elektromos autótöltők fenntartásá-  
 nak kérdéséről** Előterjesztő: Novák Ferenc polgármester

(Az előterjesztés a jegyzőkönyvhöz mellékelve. )

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Felhívom a figyelmet, hogy több részből állt össze az előterjesztés.

Novák Ferenc: Főépítész úr nyilatkozott arról, hogy a Napfény Hotel északi oldalán lévő parkoló kialakítása nem ütközik akadályba.

A Zalakarosi Turisztikai Nonprofit Kft. – a bizottsági kérésnek megfelelően – megtette javaslatát a kedvezményes várakozásra jogosultak körére.

Bognár Ottó Péter: Az Art Hotel és Belenus Hotel Ny-i telekhatára és az útburkolat közötti széles zöld sáv területén kialakítandó parkolók terveztetése kapcsán a meglévő terv felülvizsgálatára megérkezett a tervezőtől az ajánlat, melyet feltöltöttünk a napirendhez.

Novák Ferenc: A parkolás új rendszerének bevezetése után valószínűleg folyamatos változások lesznek a tapasztalatok függvényében. Szükség esetén újabb döntéseket kell hozni a képviselő-testületnek.

Kérem, szavazzunk az alábbi bizottság által javasolt határozati javaslatról:

I.

Zalakaros Város Önkormányzat Képviselő-testülete a fizető parkolás bevezetésének a tárgyában megbízott munkacsoport tájékoztatóját elfogadja.

A megalkotandó önkormányzati parkolási rendelet alapját képező településpolitikai döntéseket az alábbiak szerint állapítja meg:

• a díjköteles várakozási időszak: a parkolási üzemidő egységesen hétfőtől vasárnapig 8.00–18.00-ig tart, a parkolási üzemidő szezonban (07.01.-08.31.) hétfőtől vasárnapig 8.00–21.00-ig tart.

• a fizetendő parkolási díjak mértéke: a fizetendő parkolási díjak mértékét bruttó 300 Ft/óra összegben, napijegy esetében bruttó 2 000 Ft/nap összegben, illetve a 3 napos jegy esetében 5 000 Ft összegben állapítja meg.

• a díjfizetés alól mentesítettek köre: A zalakarosi állandó lakóhellyel rendelkező magánszemélyek, amennyiben a tulajdonukban lévő gépjárműre díjmentes parkolásra jogosító bérletet igényelnek, 5 000 Ft/év/gépjármű adminisztrációs díj megfizetése ellenében.

Felhatalmazza a polgármestert, hogy a képviselő-testület fenti részletkérdésekben hozott döntései alapján terjessze be az önkormányzat rendelettervezetét.

II.

Zalakaros Város Önkormányzat Képviselő-testülete

1. elfogadja a Via Ruris Mérnöki Kft. forgalmi rend kialakítására tett javaslatait;
2. felkéri a polgármester, hogy a „400-as” parkoló feltárása és a Via Ruris Kft. által készített terv szerinti kialakítás érdekében a munkacsoport bevonásával folytasson egyeztető tárgyalást a MenDan Hotel képviselőivel;
3. felkéri a polgármestert, hogy a 2.) pont szerinti egyeztető tárgyalások eredményéről tájékoztassa a Képviselő-testületet, és ezt követően kíván döntést hozni a Képviselő-testület a tervezési folyamat indításáról;
4. felhatalmazza a polgármestert, hogy a Tourinform parkolónál az átjárás biztosítása érdekében a kiviteli munkákat a Karos-Park Kft.-től rendelje meg;
5. a Termál úti parkolók akadálymentes megközelítése érdekében szükséges intézkedések megtételére és a költségek viselésére a Zalakarosi Fürdő Zrt-t. kéri fel.

III.

1. Zalakaros Város Önkormányzat Képviselő-testülete az e-Mobi Elektromobilitás Nonprofit Korlátolt Felelősségű Társasággal (1037 Budapest, Montevideo utca 2/c.) az e-töltőállomás zalakarosi működtetése tárgyában kötött, Zalakaros Város Önkormányzat által 2020.09.17-én aláírt módosítással egységes szerkezetű együttműködési szerződés 2024.01.01. hatállyal rendes felmondással meg kívánja szüntetni annak alacsony összegű használati díja és a szórványos használata miatt.
2. Zalakaros Város Önkormányzat Képviselő-testülete felhatalmazza a polgármestert, hogy a képviselő-testület döntéséről tájékoztassa az e-Mobi Elektromobilitás Nonprofit Korlátolt Felelősségű Társaságot, egyúttal hívja fel a figyelmét, hogy a képviselő-testület a használati díjat reális piaci alapon megállapító új feltételekkel, továbbá a felülvizsgálat lehetőségének biztosításával nyitott a szerződéses kapcsolat folytatására.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 151/2023. (IX.26.) számú határozata:**

**I.**

**Zalakaros Város Önkormányzat Képviselő-testülete a fizető parkolás bevezetésének a tárgyában megbízott munkacsoport tájékoztatóját elfogadja.**

**A megalkotandó önkormányzati parkolási rendelet alapját képező településpolitikai döntéseket az alábbiak szerint állapítja meg:**

**• a díjköteles várakozási időszak: a parkolási üzemidő egységesen hétfőtől vasárnapig 8.00–18.00-ig tart, a parkolási üzemidő szezonban (07.01.-08.31.) hétfőtől vasárnapig 8.00–21.00-ig tart.**

**• a fizetendő parkolási díjak mértéke: a fizetendő parkolási díjak mértékét bruttó 300 Ft/óra összegben, napijegy esetében bruttó 2 000 Ft/nap összegben, illetve a 3 napos jegy esetében 5 000 Ft összegben állapítja meg.**

**• a díjfizetés alól mentesítettek köre: A zalakarosi állandó lakóhellyel rendelkező magánszemélyek, amennyiben a tulajdonukban lévő gépjárműre díjmentes parkolásra jogosító bérletet igényelnek, 5 000 Ft/év/gépjármű adminisztrációs díj megfizetése ellenében.**

**Felhatalmazza a polgármestert, hogy a képviselő-testület fenti részletkérdésekben hozott döntései alapján terjessze be az önkormányzat rendelettervezetét.**

Határidő: 2023. október 30.

Felelős: Novák Ferenc polgármester

**II.**

**Zalakaros Város Önkormányzat Képviselő-testülete**

1. **elfogadja a Via Ruris Mérnöki Kft. forgalmi rend kialakítására tett javaslatait;**
2. **felkéri a polgármester, hogy a „400-as” parkoló feltárása és a Via Ruris Kft. által készített terv szerinti kialakítás érdekében a munkacsoport bevonásával folytasson egyeztető tárgyalást a MenDan Hotel képviselőivel;**
3. **felkéri a polgármestert, hogy a 2.) pont szerinti egyeztető tárgyalások eredményéről tájékoztassa a Képviselő-testületet, és ezt követően kíván döntést hozni a Képviselő-testület a tervezési folyamat indításáról;**
4. **felhatalmazza a polgármestert, hogy a Tourinform parkolónál az átjárás biztosítása érdekében a kiviteli munkákat a Karos-Park Kft.-től rendelje meg;**
5. **a Termál úti parkolók akadálymentes megközelítése érdekében szükséges intézkedések megtételére és a költségek viselésére a Zalakarosi Fürdő Zrt-t. kéri fel.**

Határidő: 2) 2023. október 15.

3) 2023. október 30.

4) 2023. október 1.

5) 2023. október 30.

Felelős: Novák Ferenc polgármester

**III.**

1. **Zalakaros Város Önkormányzat Képviselő-testülete az e-Mobi Elektromobilitás Nonprofit Korlátolt Felelősségű Társasággal (1037 Budapest, Montevideo utca 2/c.) az e-töltőállomás zalakarosi működtetése tárgyában kötött, Zalakaros Város Önkormányzat által 2020.09.17-én aláírt módosítással egységes szerkezetű együttműködési szerződés 2024.01.01. hatállyal rendes felmondással meg kívánja szüntetni annak alacsony összegű használati díja és a szórványos használata miatt.**
2. **Zalakaros Város Önkormányzat Képviselő-testülete felhatalmazza a polgármestert, hogy a képviselő-testület döntéséről tájékoztassa az e-Mobi Elektromobilitás Nonprofit Korlátolt Felelősségű Társaságot, egyúttal hívja fel a figyelmét, hogy a képviselő-testület a használati díjat reális piaci alapon megállapító új feltételekkel, továbbá a felülvizsgálat lehetőségének biztosításával nyitott a szerződéses kapcsolat folytatására.**

Határidő: 2023. október 15.

Felelős: Novák Ferenc polgármester

1. **A rendezési terv módosítása a Kilátó utca szabályozása, továbbá az üdülő öve- zet funkcióbővítése miatt (Gyógyfürdő tér 6/c. szám alá tervezett idősek ott- hona), valamint a Pavilonsorhoz kapcsolódó Vt-3 jelű övezet bővítése és a Gyógyfürdő téren a MenDan Hotel Kft. által megvásárolni kívánt területek rende- zése**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

[Ismertette a Pénzügyi és Igazgatási Bizottság határozatát.]

A Kilátó utca szabályázásával kapcsolatban Vlasicsné képviselő társam terjesztett elő módosító javaslatot. Kérem az ismertetését!

Vlasicsné Dörgönye Márta: Ez az előterjesztés már lényegesen több információt tartalmaz, mint a korábbi, de még mindig nem kaptunk teljes képet. Pontosabb tervrajzok kellenek, és szükséges lenne helyszíni bejárás megtartása is. Csak ezek után legyen döntés!

Novák Ferenc: Az lenne a jó, ha még a tél előtt ez megvalósulna.

Kérem, szavazzunk az alábbi határozati javaslatról:

I.

Zalakaros Város Önkormányzat Képviselő-testülete

1. a pavilonsortól nyugatra lévő sávban a beépítésre szánt terület (Vt-3) bővítését támogatja. A bővítés helyhez kötött, e célra nincs a településen máshol megfelelő terület.
2. a Gyógyfürdő téren a Men Dan Hotel Kft. által megvásárolni kívánt megvásárolni kívánt területeken (261/35 hrsz.-ú terület bővítése keleti és déli irányban, 262, 263 hrsz-ú területek bővítése déli irányban) a beépítésre szánt területek bővítését támogatja. A bővítés helyhez kötött, e célra nincs a településen máshol megfelelő terület.
3. Felkéri a polgármestert, hogy a Képviselő-testület döntéséről tájékoztassa a rendezési terv módosítását végző tervezőt, továbbá a Zala Vármegyei Kormányhivatal főépítészét.

II.

Zalakaros Város Önkormányzat Képviselő-testülete

1. támogatja a településrendezési eszközök módosításának – 150/3 hrsz-t magába foglaló tömb övezeti besorolásának vizsgálata – folyamatát, amennyiben a kérelmező vállalja a rendezési tervmódosítás költségének viselését, és erre az önkormányzattal településrendezési szerződést köt;
2. felhatalmazza a Polgármestert, hogy a településrendezési eszközök módosítása tárgyában tervezői ajánlatokat kérjen településtervezőktől.
3. A pénzügyi fedezet meghatározására a beérkezett ajánlatok ismeretében kerül sor.

III.

Zalakaros Város Önkormányzat Képviselő-testülete a Kilátó utca szabályozása kapcsán jelenleg nem támogatja a rendezési tervmódosítás elindítását, felkéri a Zalakarosi Közös Önkormányzati Hivatalt, készüljön átláthatóbb (színes) helyszínrajz, valamint legyen helyszíni bejárás a rendezési tervi módosítás, valamint az út műszaki állapotának megtekintésére, a bejárásig készüljön költségbecslés az aszfalt és a betonréteggel történő úthelyreállítás 1 m²-re jutó költségéről. A helyszíni bejárás után a bejáráson kijelölt szakasz helyreállítására készüljön műszaki javaslat a Képviselő-testület számára.

*A képviselő-testület 5 igen szavazattal, ellenszavazat nélkül és 1 tartózkodással az alábbi határozatot fogadta el:*

**Képviselő-testület 152/2023. (IX.26.) számú határozata:**

**I.**

**Zalakaros Város Önkormányzat Képviselő-testülete**

1. **a pavilonsortól nyugatra lévő sávban a beépítésre szánt terület (Vt-3) bővítését támogatja. A bővítés helyhez kötött, e célra nincs a településen máshol megfelelő terület.**
2. **a Gyógyfürdő téren a Men Dan Hotel Kft. által megvásárolni kívánt megvásárolni kívánt területeken (261/35 hrsz.-ú terület bővítése keleti és déli irányban, 262, 263 hrsz-ú területek bővítése déli irányban) a beépítésre szánt területek bővítését támogatja. A bővítés helyhez kötött, e célra nincs a településen máshol megfelelő terület.**
3. **Felkéri a polgármestert, hogy a Képviselő-testület döntéséről tájékoztassa a rendezési terv módosítását végző tervezőt, továbbá a Zala Vármegyei Kormányhivatal főépítészét.**

Határidő: 2023. október 15.  
Felelős: Novák Ferenc polgármester

**II.**

**Zalakaros Város Önkormányzat Képviselő-testülete**

1. **támogatja a településrendezési eszközök módosításának - 150/3 hrsz-t magába foglaló tömb övezeti besorolásának vizsgálata - folyamatát, amennyiben a kérelmező vállalja a rendezési tervmódosítás költségének viselését, és erre az önkormányzattal településrendezési szerződést köt;**
2. **felhatalmazza a Polgármestert, hogy a településrendezési eszközök módosítása tárgyában tervezői ajánlatokat kérjen településtervezőktől.**
3. **A pénzügyi fedezet meghatározására a beérkezett ajánlatok ismeretében kerül sor.**

Határidő: 2023. október 15. – kérelmező tájékoztatása

2023. november 30. – településrendezési szerződés megkötése

Felelős: Novák Ferenc polgármester

**III.**

**Zalakaros Város Önkormányzat Képviselő-testülete a Kilátó utca szabályozása kapcsán jelenleg nem támogatja a rendezési tervmódosítás elindítását, felkéri a Zalakarosi Közös Önkormányzati Hivatalt, készüljön átláthatóbb (színes) helyszínrajz, valamint legyen helyszíni bejárás a rendezési tervi módosítás, valamint az út műszaki állapotának megtekintésére, a bejárásig készüljön költségbecslés az aszfalt és a betonréteggel történő úthelyreállítás 1 m2-re jutó költségéről. A helyszíni bejárás után a bejáráson kijelölt szakasz helyreállítására készüljön műszaki javaslat a Képviselő-testület számára.**

Határidő: 2023. október 6. – bejárás előkészítése,

2023. november 15. – műszaki javaslat a Képviselő-testület számára  
Felelős:         Novák Ferenc polgármester

1. **Zalakaros Város Német Nemzetiségi Önkormányzatának javaslata a  
    Zalakarosi Óvoda, Bölcsőde, Közösségi Ház és Könyvtár átnevezéséről,  
    továbbá javaslat Dr. Pfeifer János szellemi hagyatékának  
    önkormányzati gondozásáról**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Nem javasoljuk az intézmény nevének módosítását.

Kötő Attila: Módosító javaslatot szeretnék tenni. Minden intézménynek van neve, a névváltoztatást a lakosság bevonásával – ún. társadalmasítással – kellene megtenni.

Novák Ferenc: Támogatom ezt a javaslatot. Határidő?

Kötő Attila: December 31.

Magyarné Kovács Judit: Én ezt a kérdést most nem tartom időszerűnek. A bizottsági ülésen elmondtam, még a névre sem ez a javaslatom.

Novák Ferenc: Művelődési intézmény céljára ez az épület nem megfelelő.

Szavazásra teszem fel Kötő Attila módosító javaslatát, amely szerint társadalmasítani kellene az átnevezési folyamatot, továbbá a településen működő civil szervezeteket is meg kell keresni, hogy több javaslat legyen az átnevezésre. Végrehajtási határidő 2023. december 31.

*A képviselő-testület 2 igen szavazattal, 1 ellenszavazat és 3 tartózkodással a javaslatot nem fogadta el.*

Novák Ferenc: Kérem, szavazzunk a bizottsági javaslatról!

*A képviselő-testület 3 igen szavazattal, 1 ellenszavazattal és 2 tartózkodással a javaslatot nem fogadta el.*

Novák Ferenc: A képviselő-testület döntsön arról, hogy Dr. Pfeifer János nevét kapja-e meg az intézmény.

Czimondor Nándor: Önmagában a Dr. Pfeifer János névre nemmel szavazok.

Novák Ferenc: Kérem, szavazzunk az alábbi határozati javaslatról:

Zalakaros Város Önkormányzat Képviselő-testülete a Zalakarosi Közösségi Ház és Könyvtár elnevezését nem kívánja Pfeifer János Közösségi Ház és Könyvtár elnevezésre változtatni.

*A képviselő-testület 6 igen szavazattal, ellenszavazat és tartózkodás nélkül a javaslatot elfogadta.*

Kötő Attila: Praktikus lenne megkérdezni az egyetemet, hogy átadnák-e az anyagot közvetlenül az önkormányzatnak.

Horváth Attila: Hozzáférésünknek lehet egy akadálya: tagok és elnök hiányában az iratokat birtokló német nemzetiségi önkormányzat már nem működik. A másik szereplő, amelynek az iratok felhasználására joga van, az a volt elnök egyesülete; előzetesen velük kell egyeztetni.

Kötő Attila: Egyeztessünk az egyetemmel arról, hogy a helyben történő digitalizálást tegye lehetővé számunkra, mi pedig az iratokat saját költségünkön visszajuttatjuk a részükre.

Czimondor Nándor: A másik fél ismeretében jogilag legyünk precízek.

Novák Ferenc: Kérem, szavazzunk az alábbi határozati javaslatról:

II.

Zalakaros Város Önkormányzat Képviselő-testülete (a továbbiakban: Önkormányzat) Dr. Pfeifer János hagyatékának Zalakaros Város Német Nemzetiségi Önkormányzata (a továbbiakban: NNÖ) által felkutatott és a Pázmány Péter Katolikus Egyetem Hittudományi Kara (a továbbiakban: Kar) tulajdonában lévő iratokat saját felhasználás céljából digitalizálni szeretné.

Felkéri a polgármestert, hogy állapodjon meg a Kar vezetésével az NNÖ elnökének birtokában és kizárólagos felhasználásában lévő iratok Önkormányzat általi digitalizálásáról. Digitalizálás után az Önkormányzat – az NNÖ – helyett saját költségvetése terhére visszajuttatja az iratokat a Kar számára.

*A képviselő-testület 6 igen szavazattal, ellenszavazat és tartózkodás nélkül a javaslatot elfogadta.*

Az elhangzott döntések figyelembe vételével a képviselő-testület az alábbi határozatot hozta:

**Képviselő-testület 153/2023. (IX.26.) számú határozata:**

**I.**

**Zalakaros Város Önkormányzat Képviselő-testülete a Zalakarosi Közösségi Ház és Könyvtár elnevezését nem kívánja Pfeifer János Közösségi Ház és Könyvtár elnevezésre változtatni.**

**II.**

**Zalakaros Város Önkormányzat Képviselő-testülete (a továbbiakban: Önkormányzat) Dr. Pfeifer János hagyatékának Zalakaros Város Német Nemzetiségi Önkormányzata (a továbbiakban: NNÖ) által felkutatott és a Pázmány Péter Katolikus Egyetem Hittudományi Kara (a továbbiakban: Kar) tulajdonában lévő iratokat saját felhasználás céljából digitalizálni szeretné.**

**Felkéri a polgármestert, hogy állapodjon meg a Kar vezetésével az NNÖ elnökének birtokában és kizárólagos felhasználásában lévő iratok Önkormányzat általi digitalizálásáról. Digitalizálás után az Önkormányzat – az NNÖ – helyett saját költségvetése terhére visszajuttatja az iratokat a Kar számára.**

Határidő: 2023. október 31.

Felelős: Novák Ferenc polgármester

1. **A települési támogatásokról és a személyes gondoskodást nyújtó   
    ellátásokról szóló 7/2021. (VI.7.) önkormányzati rendelet módosítása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Javaslom elfogadásra az előterjesztés szerinti rendelettervezetet, melyet szavazásra teszek fel.

*A képviselő-testület 6 igen szavazattal, ellenszavazat és tartózkodás nélkül az alábbi rendeletet fogadta el:*

**Zalakaros Város Önkormányzata Képviselő-testülete megalkotja a 21/2023. (IX.26.) önkormányzati rendeletét a települési támogatásokról és a személyes gondoskodást nyújtó ellátásokról szóló 7/2021. (VI.7.) önkormányzati rendelet módosításáról.**

*[A rendelet hiteles szövege a jegyzőkönyv melléklete.]*

1. **Szociális célú tűzifa juttatásról szóló önkormányzati rendelet   
    megalkotása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Javaslom az előterjesztés szerinti rendelettervezet elfogadását. Kérem, szavazzunk róla!

*A képviselő-testület 6 igen szavazattal, ellenszavazat és tartózkodás nélkül az alábbi rendeletet alkotta meg:*

**Zalakaros Város Önkormányzata Képviselő-testülete megalkotja a 22/2023. (IX.26.) önkormányzati rendeletét a szociális célú tűzifa juttatásról.**

*[A rendelet hiteles szövege a jegyzőkönyv melléklete.]*

1. **A helyi környezet védelméről és a közterületek tisztántartásáról szóló   
    19/2014. (VI.21.) önkormányzati rendelet módosítása a kaszálásra   
    kötelezhetők körének pontosítása miatt**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit: Vlasicsné képviselő asszony e témát is hosszasan tanulmányozta, megkérem ismertesse a bizottsági javaslatot.

Vlasicsné Dörgönye Márta:

*[Ismertette a Pénzügyi és Igazgatási Bizottság határozatát.]*

Czimondor Nándor: A tulajdonos kötelezettsége bizonyítani, hogy ki használja az ingatlant. Ez egyértelmű mindenki számára?

Vlasicsné Dörgönye Márta: Igen.

Novák Ferenc: Kérem, szavazzunk a bizottsági javaslattal kiegészített rendeleti javaslatról.

*A képviselő-testület 6 igen szavazattal, ellenszavazat és tartózkodás nélkül az alábbi rendeletet fogadta el:*

**Zalakaros Város önkormányzata Képviselő -testülete megalkotja a 23/2023. (IX.26.) önkormányzati rendeletét a helyi környezet védelméről és a közterületek tisztántartásáról szóló 19/2014. (VI.21.) önkormányzati rendelet módosításáról.**

*[A rendelet hiteles szövege a jegyzőkönyv melléklete.]*

1. **Lakossági kérelem sebességcsökkentő küszöb (fekvőrendőr) kihelyezése  
    iránt a Pipacs utcában**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Az előterjesztés szerinti határozati javaslat 1. pontjának elfogadását támogatta a bizottság.

Novák Ferenc: A sajátos terepviszonyok miatt. Kérem, szavazzunk a bizottsági határozati javaslatról!

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 154/2023. (IX.26.) számú határozata:**

**Zalakaros Város Önkormányzat Képviselő-testülete a Pipacs utcában sebességcsökkentő küszöb kihelyezését nem támogatja.**

Határidő: 2023. október 10.  
Felelős: Novák Ferenc polgármester

**II.**

**Zalakaros Város Önkormányzat Képviselő-testülete úgy határoz, hogy a település Kossuth úti bevezető szakaszán tervezett Trafibox megvalósításával kapcsolatos feladatokat a Karos-Park Kft. végezze el.**

Határidő:   azonnal  
Felelős:     Novák Ferenc polgármester

1. **A lakások bérletéről szóló 10/2006. (IV.21.) önkormányzati rendelet  
    módosítása a fogorvosi helyettesítés miatt**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

A bizottságnak az volt az álláspontja, hogy a fogorvos lakáskérelmének megoldására novemberben térjen vissza a képviselő-testület.

Kötő Attila: A Jegenye soron lévő lakások bérbeadása piaci értéken történik.

Novák Ferenc: Kérem, szavazzunk az alábbi határozati javaslatról:

Zalakaros Város Önkormányzat Képviselő-testülete a lakások bérletéről szóló 10/2006. (IV.21.) önkormányzati rendelet előterjesztett módosítását nem fogadja el, és úgy határoz, hogy a novemberi ülésen kíván visszatérni a szolgálati lakások kérdésére.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 155/2023. (IX.26.) számú határozata:**

**Zalakaros Város Önkormányzat Képviselő-testülete a lakások bérletéről szóló 10/2006. (IV.21.) önkormányzati rendelet előterjesztett módosítását nem fogadja el, és úgy határoz, hogy a no-vemberi ülésen kíván visszatérni a szolgálati lakások kérdésére.**Határidő: 2023. november 07.

Felelős: Novák Ferenc polgármester

1. **Az egészségügyi alapellátási körzetek megállapításáról szóló 18/2016.  
    (IX.16.) önkormányzati rendelet módosítása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Elfogadásra javaslom az előterjesztés szerinti rendeleti javaslatot. Kérem, szavazzunk róla!

*A képviselő-testület 6 igen szavazattal, ellenszavazat és tartózkodás nélkül az alábbi rendeletet fogadta el:*

**Zalakaros Város Önkormányzata Képviselő-testülete megalkotja a 24/2023. (IX.26.) önkormányzati rendeletét az egészségügyi alapellátási körzetek megállapításáról szóló 18/2016. (IX.16.) önkormányzati rendelet módosításáról.**

*[A rendelet hiteles szövege a jegyzőkönyv melléklete.]*

1. **Téli igazgatási szünet elrendelése**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Igen, tehát 2023. december 27-től 2024. január 1-jéig igazgatási szünet lesz a hivatalban, erről a lakosságot tájékoztatjuk.

Szavazásra teszem fel a képviselő-testületi előterjesztés szerinti határozati javaslatot.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 156/2023. (IX.26.) számú határozata:**

1. **Zalakaros Város Önkormányzat Képviselő-testülete az igazgatási szünetről szóló 2023. évi XXVI. törvény 7. § (1) bekezdés *a)* pontja szerinti felhatalmazás alapján az energiával való felelős gazdálkodás érdekében 2023. december 27. napjától 2024. január 1. napjáig tartó időszakra a Zalakarosi Közös Önkormányzati Hivatalnál igazgatási szünetet rendel el. Az igazgatási szünet időtartama alatt a Zalakarosi Közös Önkormányzati Hivatal a feladatait nem látja el, és az ügyfélfogadás nem működik, az alábbi kivétellel:**
   * **a születések és halálesetek anyakönyvezése miatt a Zalakarosi Közös Önkormányzati Hivatal ügyeletet tart az alábbi időpontban:**

**2023. december 28. (csütörtök) 8-12 óra között**

1. **Zalakaros Város Önkormányzat Képviselő-testülete felkéri a polgármestert és a jegyzőt, hogy az igazgatási szünet elrendeléséről szóló határozatról november 28-ig értesítse a lakosságot.**

Határidő: 2023. november 28.

Felelős: Novák Ferenc polgármester

1. **Döntés a Zalakaros Hegyalja utca 115. szám alatti lakótelek értékesíté- sére érkezett ajánlatról**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Az egyik lakótelkünk értékesítésre kerül. Szavazásra teszem fel a képviselő-testületi előterjesztés szerinti határozati javaslatot.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 157/2023. (IX.26.) számú határozata:**

**Zalakaros Város Önkormányzata Képviselő-testülete**

1. **a Zalakaros Város Önkormányzatának tulajdonában lévő önkormányzati telkek értékesítésére kiírt pályázati eljárást a Zalakaros, Hegyalja u. 115. szám alatti 1458/2 hrsz-ú, 1164 m² nagyságú ingatlan vonatkozásában eredményesnek nyilvánítja, és amennyiben a nemzeti vagyonról szóló 2011. évi CXCVI. törvényben meghatározott elővásárlási jogával a Magyar Állam nem kíván élni, az ingatlant Pető Attila 8754 Galambok, Rózsa u. 34. szám alatti ajánlattevőnek nettó 7.000.917, - Ft + 1.890.247, -Ft ÁFA = 8.891.164, - Ft vételárért értékesíti.**
2. **Felkéri a Hivatalt, hogy az adásvételi szerződés elkészítése érdekében az ajánlattevőt keresse meg azzal, hogy a pályázati felhívásnak megfelelően az adásvételi szerződést készíttesse el.**
3. **Az adásvételi szerződés aláírására Zalakaros Város Polgármesterét felhatalmazza.**
4. **Felkéri a Hivatalt, hogy az adásvételi szerződés aláírása után keresse meg a Magyar Államot annak érdekében, hogy a nemzeti vagyonról szóló 2011. évi CXCVI. törvényben leírt elővásárlási jogával kíván-e élni.**
5. **Amennyiben a Magyar Állam lemond elővásárlási jogáról, úgy a felkéri a Hivatalt, hogy a lemondó nyilatkozattal keresse meg az ajánlattevőt, illetve a képviseletükben eljáró ügyvédet, hogy a Földhivatali átvezetéshez szükséges intézkedéseket tegyék meg.**

Határidő: 2023. október 1.

Felelős: Novák Ferenc polgármester

**24. Zalakarosi Fürdő Zrt. kérelme a megvásárolt klíma önkormányzati költség- viselése érdekében**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Czirákiné Pakulár Judit: A konkrét napirenddel kapcsolatban elmondtam a bizottsági ülésen a véleményemet. Fontosnak tartanám, hogy a fürdőről – abban a tárgyban, ami érinti a közvéleményt – tudhasson a lakosság. Nem értek egyet a zárt ülésen való tárgyalás gyakorlatával minden egyes fürdőt érintő napirendnél, mert például a közbeszerzési döntés sem volt olyan jellegű, hogy ne lehetett volna nyílt ülésen tárgyalni.

Most egy témáról kérnék tájékoztatást.

Novák Ferenc: A közérdekű bejelentéseket az ülés végén javaslom elmondásra a képviselő asszonynak. Akkor mondja el véleményét a nyilvánosság előtt.

Czirákiné Pakulár Judit: Rendben. De ha erre nem kerül sor – mert előre jeleztem, hogy 12,30 óráig tudok részt venni az ülésen –, akkor megint ellehetetlenítik azt lehetőséget, hogy feltehessem a kérdéseket, amelyekre hónapok óta nem kapok választ.

Czimondor Nándor: Javaslom, hogy vegyük előbbre a közérdekű bejelentéseket.

Novák Ferenc: Szerintem 10 percen belül végzünk a napirenddel, és utána sor kerül rá.

Kötő Attila: Módosító javaslatot szeretnék tenni. Mivel polgármester úr az előterjesztés szerinti határozati javaslat 3. pontjának már szóban eleget tett, az abban foglaltakat szükségtelennek tartom, ezért ne szavazzunk erről!

Novák Ferenc: Igen, az előzetes egyeztetési kötelezettségére való felhívás már megtörtént.

Szavazásra teszem fel Kötő Attila módosító javaslatát: az előterjesztés szerinti határozati javaslat 3. pontja – okafogyottság miatt – ne legyen része a határozatnak, hiszen a polgármester szóban már felhívta a vezérigazgató figyelmét az előzetes egyeztetésre vonatkozóan.

*A képviselő-testület 3 igen szavazattal, 2 ellenszavazattal és 1 tartózkodással a javaslatot nem fogadta el.*

Novák Ferenc: Akkor szavazásra teszem fel a képviselő-testületi előterjesztés szerinti határozati javaslat elfogadását. Kérem, szavazzunk erről!

*A képviselő-testület 4 igen szavazattal, 2 ellenszavazattal és tartózkodás nélkül az alábbi határozatot fogadta el:*

**Képviselő-testület 158/2023. (IX.26.) számú határozata:**

1. **Zalakaros Város Önkormányzat Képviselő-testülete a Zalakarosi Fürdő Zrt. által vásárolt klíma ellenértékét számla ellenében megtéríti a bérlőnek. A klíma az önkormányzat tulajdonába és leltárába került.**
2. **Zalakaros Város Önkormányzat Képviselő-testülete a pénzügyi fedezetet a 2023. évi költségvetés általános tartaléka terhére biztosítja 472.932 Ft összegben.**
3. **Zalakaros Város Önkormányzat Képviselő-testülete felkéri a polgármestert, hogy szíveskedjen a bérlő figyelmét felhívni a bérelt ingatlanba történő beszerzésekkel, beruházásokkal kapcsolatos előzetes egyeztetési kötelezettségére.**

Határidő: 2023. szeptember 30.

Felelős: Novák Ferenc polgármester

Vlasicsné Dörgönye Márta: Arra szeretném kérni az előterjesztés készítőjét, annak a felügyelőjét, hogy ne hozzon bennünket ilyen kellemetlen helyzetbe. Tehát, ha megtörtént egy dolog, akkor ne legyen már a határozati javaslat része.

Magyarné Kovács Judit: Nem tudom, hogy ezt írásban is megtette-e a polgármester úr. Lehet, hogy személyesen felhívta és megbeszélte, de most ez a határozat írásban fog kimenni.

**25. A közösségi együttélés alapvető szabályairól és ezek elmulasztásának  
 jogkövetkezményeiről szóló 26/2013. (IX.13.) önkormányzati rendelet  
 módosítása a közigazgatási bírság felülvizsgálata miatt**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Elfogadásra javaslom a képviselő-testületi előterjesztés szerinti rendeleti javaslatot, melyet szavazásra teszek fel.

*A képviselő-testület 6 igen szavazattal, ellenszavazat és tartózkodás nélkül az alábbi rendeletet fogadta el:*

**Zalakaros Város Önkormányzata Képviselő-testülete megalkotja a 25/2023. (IX.26.) önkormányzati rendeletét a közösségi együttélés alapvető szabályairól és ezek elmulasztásának jogkövetkezményeiről szóló 26/2013. (IX.13.) önkormányzati rendelet módosításáról.**

*[A rendelet hiteles szövege a jegyzőkönyv melléklete.]*

**26. Termáltó fa szerkezetű ív híd főtartóinak megerősítésére beérkezett  
 ajánlatok elbírálása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Magyarné Kovács Judit:

*[Ismertette a Pénzügyi és Igazgatási Bizottság határozatát.]*

Novák Ferenc: Kérem, szavazzunk az alábbi határozati javaslatról:

I.

Zalakaros Város Önkormányzat Képviselő-testülete

1. a Termáltó-és Ökopart területén a „Fa szerkezetű ívhíd főtartóinak megerősítése” tárgyú ajánlattételi felhívást eredménytelenné, a Gyefa Fafeldolgozó Kft. (5500 Gyomaendrőd, Katona J. u. 5-7.), és a Sokon Kft. (2484 Agárd, Széchenyi úti pavilonsor) által benyújtott árajánlatokat érvénytelennek nyilvánítja;
2. a Termáltó és Ökopart területén lévő fa szerkezetű ívhíd főtartóinak megerősítését szükségesnek tartja, annak legkésőbb 2024. április 30-ig történő elvégzését a leendő üzemeltető, Zalakarosi Fürdő Zrt. feladatának írja elő, azzal, hogy a Zalakarosi Fürdő Zrt. a felújításra vonatkozó javaslatát terjessze be a Képviselő-testület elé a novemberi ülésre;
3. felkéri a polgármestert, hogy a Képviselő-testület álláspontjáról a leendő üzemeltetőt tájékoztassa.

II.

Zalakaros Város Önkormányzat Képviselő-testülete felhatalmazza a polgármestert, hogy az önkormányzat kérjen árajánlatot a Karos-Park Kft-től a Termáltó területén található tanösvény és vizes játszótér felújítására.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 159/2023. (IX.26.) számú határozata:**

**I.**

**Zalakaros Város Önkormányzat Képviselő-testülete**

1. **a Termáltó-és Ökopart területén a „Fa szerkezetű ívhíd főtartóinak megerősítése” tárgyú ajánlattételi felhívást eredménytelenné, a Gyefa Fafeldolgozó Kft. (5500 Gyomaendrőd, Katona J. u. 5-7.), és a Sokon Kft. (2484 Agárd, Széchenyi úti pavilonsor) által benyújtott árajánlatokat érvénytelennek nyilvánítja;**
2. **a Termáltó és Ökopart területén lévő fa szerkezetű ívhíd főtartóinak megerősítését szükségesnek tartja, annak legkésőbb 2024. április 30-ig történő elvégzését a leendő üzemeltető, Zalakarosi Fürdő Zrt. feladatának írja elő, azzal, hogy a Zalakarosi Fürdő Zrt. a felújításra vonatkozó javaslatát terjessze be a Képviselő-testület elé a novemberi ülésre;**
3. **felkéri a polgármestert, hogy a Képviselő-testület álláspontjáról a leendő üzemeltetőt tájékoztassa.**

Határidő: 1. pont: 2023. szeptember 27.

2. pont: 2023. november 7. - a javaslat benyújtása

Felelős: Novák Ferenc polgármester

**II.**

**Zalakaros Város Önkormányzat Képviselő-testülete felhatalmazza a polgármestert, hogy az önkormányzat kérjen árajánlatot a Karos-Park Kft-től a Termáltó területén található tanösvény és vizes játszótér felújítására.**

Határidő: 2023. november 7.

Felelős: Novák Ferenc polgármester

**30/1. Tájékoztató az Egészséges városok mozgalmának 35 éves évfordulója alkalmából**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Novák Ferenc: Továbbra is egyetértünk ezzel a fontos munkával. Erre vonatkozóan érkezett egy javaslat, amely alapján készült egy határozati javaslat. Ebben kimondjuk, hogy továbbra is fontosnak tartjuk az egyesület működését, ugyanakkor az anyagi lehetőségeink megnehezítik a magas tagsági díj befizetését.

Vlasicsné Dörgönye Márta: Emiatt javasoljuk a tájékoztató tudomásul vételét.

Novák Ferenc: Kérem, szavazzunk az alábbi határozati javaslatról:

Zalakaros Város Önkormányzat Képviselő-testülete az Egészséges Városok Magyarországi Szövetsége által a mozgalom 35 éves évfordulója kapcsán megküldött tájékoztatást tudomásul veszi.

Felkéri a polgármestert, hogy a képviselő-testület nyilatkozatáról tájékoztassa az Egészséges Városok Magyarországi Szövetségét.

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 160/2023. (IX.26.) számú határozata:**

**Zalakaros Város Önkormányzat Képviselő-testülete az Egészséges Városok Magyarországi Szövetsége által a mozgalom 35 éves évfordulója kapcsán megküldött tájékoztatást tudomásul veszi.**

**Felkéri a polgármestert, hogy a képviselő-testület nyilatkozatáról tájékoztassa az Egészséges Városok Magyarországi Szövetségét.**

Határidő: 2023. október 20.  
Felelős: Novák Ferenc polgármester

**Közérdekű bejelentések, interpellációk**

**[Tájékoztatás kérés a hőcserélő rendszer gyógyfürdő vízbázisára gyakorolt hatásáról]**

Czirákiné Pakulár Judit: Se nem közérdekű bejelentés, se nem interpelláció az, amivel készültem, én csak jelezni szeretném, hogy hónapok óta nincsen lehetőségem, hogy választ kapjak a fürdővel kapcsolatos kérdéseimre és szeretném, hogyha ezt írásban megtenné a polgármester úr, illetve megtenné a fürdőigazgató.

Az azzal kapcsolatos kételyeimet és problémáimat szeretném megosztani mindenkivel, ha lehet – mert eddig csak ezt nagyon szűk körben lehetett –, hogy a fürdő végrehajtott egy olyan beruházást, amely érinti Zalakaros gyógyvizét. Még a város szlogenjében is így van: „Titkunk a vizünk”. Egy olyan kincsünk, amit több, mint 2 kilométer mélyről bányászunk és e 2 kilométer mélyről feltörő vízre épített a fürdő egy hőcserélő rendszert. Hogy ez a hőcserélő rendszer mit tud, mit nem tud, illetve hogyan működik, azt nem tudjuk, mert erre vonatkozóan semmilyen írásos dokumentációt nem kaptunk. Rendkívül flegma módon, szóban két mondat erejéig tájékoztatott a fürdő vezérigazgatója a feltett kérdésemre.

Válaszként annyit közölt, hogy inhibitorral kezelik a vizet, és nem fog megváltozni a gyógyvíz minősége. Akkor milyen alapon működik ez a rendszer, milyen vizsgálatok történtek ezzel kapcsolatban? Hiszen erre vonatkozóan – a gyógyvíz kezelésére, illetve nem kezelésére vonatkozóan – az elmúlt 50 évben nagyon sok szabály született, nagyon-nagyon sok vizsgálat készült, és az utolsó vizsgálat, aminek az anyaga ismert, azt írta le, hogy a gáztalanítással történő kezeléssel – melyet egy jogszabály írt elő –, gyakorlatilag nem változik meg a víz kémiai összetétele, tehát a gáztalanítási eljárás nem változtatja meg a gyógyhatását.

Ehhez képest most ez a hőcserélő rendszer működik, amelyről azt nyilatkozta a vezérigazgató, hogy nyári víz kering a rendszerben, és nem tudjuk, hogy milyen hatásokat okoz. Nyilván az itt ülőkről nem tudom pontosan, hogy vannak-e, akik tudják a választ, de jelezni szeretném, hogy nem mindenkinek van lehetősége ezeket az információkat megkapni még zárt ülés keretében sem. Nem tudjuk, hogy ez a beavatkozás milyen hatással van a vízbázisunkra, milyen hatással van a gyógyvízre és milyen hatással van későbbiekben Zalakaros városára és a turizmusunkra.

Tehát konkrét kérdéseim lennének: hogy miért a gyógyvízre telepítették a hőcserélő rendszert, miért nem például a termálra? Nyilván a gyógyvíz jóval melegebb és jóval nagyobb a hőleadási képessége, de egy olyan sérülékeny vízbázis, amihez nem értem, hogy miért kellett hozzányúlni? Miért nem értük be kevesebbel?

A polgármester úr nyilatkozata szerint – szintén szeptemberi, friss nyilatkozat –, ez csak az első lépés volt, és geotermikus erőművet fogunk ezt követően csinálni. Ha geotermikus erőművet fogunk csinálni, akkor miért nem azzal kezdtük? Miért kellett egy hőcserélőt a gyógyvizes kutunkra felhelyezni? Nem lett volna-e biztonságosabb és gazdaságosabb egyből az erőművet építeni? Változtat-e a hozzáadott inhibitor a gyógyvíz összetételén? Változtat-e a gyógyhatásán? Reméljük, hogy „nem” a válasz, de, az csak egy szó, hogy „nem”, ezért az a kérdésem, alá tudják-e támasztani ezt bármilyen vizsgálattal? Készültek-e hatástanulmányok arra vonatkozóan, hogy ezzel a beavatkozással hosszútávon hogyan változik meg a gyógyvíz összetétele, hogyan változik a fenntarthatósága? Mert, hogy a gyógyvíz nem utánpótló rétegben áll a rendelkezésünkre, hanem egy olyan lencsében, amelynek nincsen utánpótlása! Tehát, ha ezt használjuk, és ezt felhasználjuk, akkor feléljük-e a jövőnket előre, és nem történik-e olyan tragédia, amely Zalakaros turizmusának megkérdőjelezéséhez vezet? Készültek-e arra vonatkozóan hatástanulmányok, hogy az ilyen módon való üzemeltetés mennyire gazdaságos vagy nem gazdaságos? Hány év fenntartási, fenntarthatósági idővel számoltak? Meddig fog ez az új rendszer üzemelni, amíg nem kell beavatkozni, amíg nem kell felújítani ezeket a dolgokat? Módosul-e a gyógyvíz rendelkezésre állási idejének prognózisa? Ezzel a beavatkozással megváltoznak-e a kilátásaink, hogy meddig lesz gyógyvizünk?

Arról is beszéltek az elmúlt időszakokban, hogy ez a beruházás, ha megvalósul, nemcsak a fürdőnek fog energiát biztosítani, hanem a környező szállodáknak is. Erre vonatkozóan vannak-e szerződések, van-e szerződésállománya a fürdőnek? Van-e olyan környező vállalkozás, amelyik be meri vállalni, hogy erre a bizonytalan forrásra alapozva átalakítja a teljes rendszerét?

És szeretném kérni, hogy ezek a döntések ne szűk körben, titkosan szülessenek meg úgy, hogy nincsen tájékozódási lehetősége a képviselőknek. Képviselőkről beszélek, de nyilván vannak közöttünk olyanok, akik megfelelő információk birtokában vannak. A képviselők egy része viszont semmiről sem tudhat. Azt gondolom, hogy ez mindenféleképpen gyanakvásra ad okot, hiszen, ahol titkok vannak, ott elképzelhető, hogy történnek olyan dolgok, amelyeknek nem lenne szabad megtörténni.

Novák Ferenc: Hát, ha titkok vannak, titkunk a vizünk. Minden testületi határozat felhívta a figyelmet, hogy bármit lehet tenni a fürdővel, de egy dolgot nem, gyógyvízének hatását és összetételét megváltoztatni. Az az érték, amit ez jelent, nem sérülhet. Ezt közöltük a fürdő vezetésével, mint a többségi tulajdonos akaratát. Nyilvánvaló dolog, hogy a kérdéseket továbbítjuk, és el is várom, hogy a vezérigazgató úr válaszoljon is erre.

Ami a rám való hivatkozást illeti, az egy távoli tervünk. Több milliárd forintról van szó, egy geotermikus erőmű létesítéséről, amely a termálvizet hasznosítaná, azt villamos energiává alakítaná át. Előkészítő munkálatok folynak. Több milliárd forintot előteremteni saját erőből nem tudunk. Különböző szándéknyilatkozatok vannak, és nem titok, hogy megkérdeztük a szállodákat is, milyen igényük volna, és partnereink lennének-e ebben. Szándéknyilatkozatok már vannak, energiaközösséget szeretnénk létrehozni. Érinti őket is a probléma, mert maguktól is folyamatos erőfeszítéseket tesznek az energiaellátásuk kiegészítésére. Ki merem jelenteni, mint a tulajdonos képviselője – bár itt van a felügyelő bizottság elnöke, akinek azért a kötelezettségvállalásról illik tudnia –, nincsenek megállapodások arra, hogy mekkora energiát kapnak majd és milyen áron. Azt viszont elmondták, hogy partnerek és együttműködőek ebben a dologban, és ismerjük az igényeiket is. Nyilván a tervezési nyilatkozat nagyon-nagyon fontos dolog. Annyit még hozzátéve, hogy nem az én szakterületem, de azért egy kicsit foglalkoztam a fürdő vizeivel, hogy lencsében van, és érdekes, mert ugye több összetételű vagy több helyről jön össze a zalakarosi gyógyvíz és termálvíz. Egyet ki merek jelenteni, és ami érdekesség ugye, hogy ez a kút gyakorlatilag 1963.,1962. július óta, adja a vizet, és nyilván 65-től fokozottabb a hasznosítás, de azt vettem észre, és ez tény, hogy alapvetően a víznek, tehát a kútnak a hozama nem változott. Ha belegondolunk, hogy eltelt 68 év, és gyakorlatilag a kútnak a hozama nem változott, ez azt is jelzi, hogy mindenképpen egyelőre az a vízkivételi hely, ahonnan származik nem sérült. Az egy nagy kérdés – mert azt el kell, hogy fogadjam –, hogy vannak zárt lencsék is, amelyeknek nincsen utánpótlásuk. Nem véletlenül írják elő a visszasajtolási kötelezettséget az új rendszerekhez. Az nagyon furcsa dolog, hogy bár azt hihetjük, hogy csökkent – mert ez egy általános dolog a kutak esetében –, ennek a kútnak a vízhozama nem csökkent a 60 valahány év alatt. Ez viszont jó jel, mert ez azt jelenti, hogy nincs baj, és hogy van bőséges mennyiség, ha már ezt ennyi ideig megtette. Még egyszer azt mondom, hogy a konkrét ismeretek és adatok birtokában lehet erre válaszolni. Ezekre a kérdésekre, amelyek a gyógyvíz összetétele, sérülékenységére vonatkozóan érkeztek, tájékoztatást kérek a vezérigazgatótól.

Czirákiné Pakulár Judit: Elnézést kérek, polgármester úr, annyi közbevetésem lenne, hogy én nem a vezérigazgató úr véleményére vagyok kíváncsi, azt már megismerhettem az egyszavas, pökhendi válaszaiból. Én azt gondolom, hogy igenis a dokumentumokat szeretném látni, azokat a dokumentumokat, azokat a hatástanulmányokat, azokat a szakértői anyagokat, amik alátámasztják mindezt. Nekem ne mondjon a Végh Andor semmit.

Czimondor Nándor: Ez egy olyan komplett és komplex kérdéssor, melynek megválaszolásakor a beruházásnak minden eleme írásban kikerül. Ez – bárhová is kerülne – a óriási értékű információ, amely közkézre kerül, ha nyílt ülésen beszélünk róla. Ezt azért végig kell gondolni! Ez egy know-how, ami itt megvalósult, aminek ára van.

Czirákiné Pakulár Judit: Tisztelt alpolgármester úr! Ezek az információk nemhogy nyílt ülésen, hanem zárt ülésen sem hangzottak el, se szűk körben, se tág körben, semmilyen szinten. A múltkori ülésen is felhívtam a figyelmet, hogy a zárt ülésre vonatkozó szabályokat be kellene tartani. Azt gondolom, hogy a magam részéről több, mint 20 éve folyamatosan és maximálisan betartom. Az, hogy valaki a saját indíttatásából, saját magából kiindulva felveti ennek a kérdését, azt gondolom, hogy elgondolkoztató. Nem hiszem, hogy felmerülhet annak a kérdése – ha ezt az információt megosztják az itt ülő képviselőkkel, akár zárt ülés keretében –, hogy az innen kikerüljön.

Kötő Attila: Felvetődött a transzparencia kérdése. Az objektivitáshoz az is hozzátartozik, hogy az átadáskor bárkinek módjában állt a berendezés mellett állva kérdezni, és ezzel jópáran éltek is, és kaptak válaszokat is azonnal, helyben, úgy, hogy megmutatták hozzá a műszaki tartalmat is. A két volt fürdőigazgató jelezte, hogy nem tudnak részt venni, de szeretnék megismerni a beruházást. Módot és lehetőséget kaptak rá, mert tiszteljük az munkásságukat. Végig lettek vezetve a beruházás helyszínén, minden kérdésükre válaszoltak. Tehát nincs itt semmi titkosság.

Teljesen más a hőerőmű kérdése. Évek óta foglalkozunk vele, de az utóbbi egy évben egy jogalkotás mindenféle előkészítő szándékunkat áthúzta. Az történt, hogy az állam magához vonta ezeket a tevékenységeket, és a szabályozott tevékenységek felügyeleti hatóságán keresztül koncessziós jogokat hirdetett. Ha jól emlékszem, ez tavaly decemberben vált világossá, 2023 májusában vagy júniusában kellett beadni a koncessziós jogra vonatkozó kérelmeket, amit Zalakaros területére vonatkozólag is bejegyeztetett egy gazdasági csoport.

Amint polgármester úr mondta, egyrészt stratégiai kérdés az energia, másrészt ennek a beruházási költségeit egyetlen önkormányzat sem tudja vállalni, állami szerepvállalás nélkül nem fog megvalósulni. Számunkra az a legfontosabb, hogy a legjobb pozíciókat próbáljuk meg kiharcolni a település számára, ha bármi elindul, amellett, hogy folyamatosan kifejezzük, nekünk a legfontosabb a gyógyvíz védelme. Tehát az nem sérülhet. Tiltakozni fogunk, ha bármely állami beruházás az érdekeinket veszélyeztetné.

Czirákiné Pakulár Judit: Azt gondolom, hogy mindenki számára elsődleges szempont és a legfontosabb a gyógyvíz védelme e projekt tekintetében is, és nem értem, hogy eddig miért nem lehetett ezeket az információkat megosztani.

Czimondor Nándor: Röviden visszacsatolnék az előző gondolathoz, nagyon fontosnak tartom, amíg megy a kamera. A legmesszemenőbbig nem támogatom csak úgy kiadni a komplett tanulmányokat, az eredményét természetesen igen. Ez nem egy olyanfajta közkincs. Ezeknek komoly értéke van. Bármilyen tanulmány – még ha 10 milliókért készül is –, nem szerencsés, ha mi ezt közkinccsé tesszük, ha bárki vagy egy másik fürdő fel tudja használni. Tehát az eredményt azt igen, de a részleteket a műszaki leírás szintig, azt nem javaslom.

**[Tájékoztatás az ügyeleti rendszer megváltozásáról]**

Novák Ferenc: Tájékoztatom a lakosságot arról, hogy az ügyeleti rendszer átalakul 2023. november 1-jével. A mentőszolgálat fogja ellátni ezt a tevékenységet, a központi telefonszám, amelyet hívni kell a 1830.

**[Tájékoztatás az idősek napjáról]**

Novák Ferenc: Idősek napja lesz 2023. október 1-én, mely alkalomból ünnepség lesz a Karos Korzón, sok szeretettel várjuk a 65 év feletti zalakarosi lakosokat.

**[Tájékoztatás a Spar áruházról]**

Novák Ferenc: A Spar áruházról néhány gondolat: átdolgozásra kerül a terv, mivel 600 m²-es áruház épülhet fel, amely 2024. tavasszal kerülhet átadásra. Mindent megteszünk azért, hogy ez megvalósulhasson. Bízunk abban, hogy a lakossági ellátás jelentősen javulni fog.

**[Tájékoztatás a zalakarosi sporteseményekről]**

Novák Ferenc: Megköszönöm a rendezvények szervezőinek munkáját, hiszen kerékpáros- és futóverseny is volt településünkön. Egy kicsit a sport fővárosa lettünk, bízunk a folytatásban, köszönet mindenkinek a lebonyolításért.

*[Czirákiné Pakulár Judit 12,34 órakor távozott az ülésteremből.]*

Novák Ferenc: Mivel a nyílt ülésen további tárgyalandó napirend nincs, megköszönöm a részvételt és az ülést 12,34 órakor bezárom, egyúttal bejelentem, hogy technikai szünet után 12,46 órától a képviselő-testület zárt ülés keretében folytatja tovább munkáját.

Kmft.

Novák Ferenc  Horváth Attila

polgármester jegyző

Czimondor Nándor Magyarné Kovács Judit

jegyzőkönyv hitelesítő jegyzőkönyv hitelesítő